簡炳墀

簡炳墀，人稱「食力簡」、「簡sir」，係香港賽馬會著名華人練馬師，曾經五度成為香港冠軍練馬師。此外，簡炳墀曾經係香港輔警，冧把係A455。1978年至2003年，喺香港從練25年之後退休，就轉去澳門繼續做練馬師。

生平
簡炳墀喺香港上水松柏塱村出世，係新界原居民。佢1952年移民到英國，喺葉森馬場附近嘅中菜館返工，因為酒樓好近馬場，之後同唔少馬圈中人相交。到1962年，騎師Teith Tugan邀請佢入去馬房工作，同時兼讀騎師及進修賽馬管理學課程。到1969年返到香港擔任副練，獲馬會接納，並先後跟從歐金洪、高仕同埋賓仕。

1988至2003年間做咗上水鄉事委員會主席，做過新界鄉議局永遠顧問，又曾經組織同新界鄉議局對立嘅新界原居民議會，亦曾經參加過立法會選舉，但落選，後嚟曾經表態要求前行政長官董建華落台同支持梁國雄參選立法會等。2011年，佢因為賄選而判坐花廳，同時放棄澳門練馬師牌照，2014年4月出冊。

2022年2月12號，The International Racing Information News Center facebook專頁透露，簡炳墀喺屋企人陪伴下離世，享年84歲。

練馬師生涯
簡炳墀喺1978年開始喺香港擔任練馬師，從練期間曾經贏過五屆冠軍練馬師，喺香港累積贏咗844場頭馬，曾經係香港嘅華人練馬師累積頭馬紀錄保持者，由佢訓練嘅佳駟包括金中金、你知幾時、飛躍舞士、威利高、金威、真威、生圖、實業家、實業先鋒等等。

桃李滿門
簡炳墀喺港澳兩地嘅馬圈入面，徒弟相當之多，包括徐雨石、葉楚航、丁冠豪、馮耀正、謝偉豪、張學勤、簡慧榆等等，當中徐雨石、葉楚航、丁冠豪、馮耀正就有「食力簡四大弟子」之稱。

榮譽
五屆香港冠軍練馬師
香港練馬師協會主席

連出去
 簡炳墀之子 - 簡永輝的志願

香港輔助警務人員
香港政治人物
香港馬評人
香港練馬師
香港冠軍練馬師
新界原居民
前區域市政局議員
前北區區議員
炳墀
鄉議局成員
香港監犯